Нельга не пагадзіцца з тым, што даваенная архітэктура Свіслачы амаль цалкам намі страчана. Аднак і па сённяшні дзень свіслачан працягвае цікавіць даўнейшае аблічча мястэчка з яго старымі вуліцамі, назвы якіх зараз забытыя, непаўторнай і каларытнай драўлянай архітэктурай, якая надавала нашаму мястэчку своеасаблівую прыгажосць і адметнасць. Сёння толькі самыя старэйшыя свіслачане могуць прыгадаць той час, калі ў Свіслачы былі вуліцы Варшаўская, Гродзенская, Рудаўская, Брэсцкая, Акопная, а таксама Гімназічная плошча, якую яшчэ называлі Рыначнай (базарнай). Свіслач была мястэчкам.